Minister ‘spoorloos’ terwyl WVF-eise sloer(Foto: Facebook) Die Werkloosheidsversekeringsfonds (WVF) het Woensdag om verskoning gevra vir ŉ “fratsonderbreking” in sy netwerk wat beteken hy sukkel om Mei se aansoeke vir hulp van die regering se tydelike verligtingsfonds (Covid-19 TERS) te verwerk. Die stelsel word sedert verlede week getoets en moes Dinsdag in werking getree het. ŉ Beskadigde veselkabel tussen die WVF se kantoor en dié van die staatsinligting- en tegnologie-agentskap (Sita) het dié plan in die wiele gery. “Ons doen alles moontlik om te verseker dat die probleem vandag nog opgelos word sodat ons dadelik die Mei-aansoeke kan begin verwerk,” het Teboho Maruping, kommissaris van die WVF, gesê. Die WVF het ook onderneem om die agterstand so gou moontlik te probeer inhaal en sy spanne is op ŉ gereedheidsgrondslag om te begin werk sodra die stelsel aanlyn is. “Ons het ŉ magdom klagtes hieroor ontvang en ons verstaan dat dit frustrerend vir ons kliënte en vennote is. Ek wil elkeen wat negatief hierdeur geraak is verseker dat die probleem buite ons beheer was, maar dat ons dit gaan regstel. “Daar was die afgelope twee maande geweldig baie [netwerk]-verkeer weens die afsonderingsvoordele. In die algemeen kon ons onder die omstandighede kop bo water hou en daar is geen rede hoekom ons nie selfs harder gaan werk om op te vang nie,” het Maruping gesê. Die WVF sal ŉ aankondiging doen sodra die stelsel weer werk. Die DA sê intussen terwyl dié situasie ŉ tikkende tydbom is, is die minister van arbeid, Thulas Nxesi, spoorloos. “As die voordeel eindelik opdaag gaan dit vir baie mense te laat wees. Werkers en werkgewers het rekeninge om nóú te betaal. Hulle kan nie wag nie,” het dr. Michael Cardo, die DA se woordvoerder oor arbeid en indiensneming, gesê. Cardo sê die vertraging in die stelsel beteken talle mense gaan geen inkomste aan die einde van Mei verdien nie. “Vir die meeste salaristrekkers wat staatmaak op die Covid-19 TERS-voordeel is hierdie veel meer as net ongerieflik. Dit is die oorsaak van desperaatheid, depressie en in sommige gevalle finansiële ruïnering.” Cardo sê dit neem in elk geval lank vir eise om uit te betaal en die jongste verwikkelinge voorspel niks goeds nie. In antwoord op ŉ parlementêre vraag het die departement gesê 195 000 werkgewers en 2,5 miljoen werkers het teen 21 Mei sowat R14 miljard in voordele gekry – aan die ander kant het talle nie ŉ sent ontvang nie. Meer as 76 000 werkgewers en 559 000 werkers se eise – ter waarde van sowat R2,3 miljard – is afgekeur omdat hulle nie op die WVF se stelsel aangedui word nie, of bloot omdat die fonds dit sonder verduideliking afgekeur het, sê Cardo. Hy sê ook vakbonde moet die minister namens werkers voor stok kry. Die DA vra ook Nxesi moet sê hoeveel geld nog oor is om aan werkers uit te betaal, of die WVF die vermoë het om eise vir die res van die afsonderingstydperk te hanteer, en waarom dit lyk of bitter min buitelanders tot dusver betaling gekry het.